kardosdrur/scandi-wiki huggingface dataset:
Carl Neergaard

Carl August Johannes Neergaard (21. juni 1851 på Rantzausgave – 30. januar 1901) var en dansk godsejer, kammerjunker og politiker.

Han var søn af godsejer Peder Sigvard Neergaard, blev student 1870 fra Horsens lærde Skole, tog filosofikum året efter og blev uddannet cand.agro. 1875. Han ejede Nakskov Ladegård fra 1877-90 og godset Løvenholm på 74 tønder hartkorn fra 1887 til sin død. Han var hofjægermester og blev kammerjunker 1883 og Ridder af Dannebrog 1894. Neergaard var i en periode formand for Rougsø-Sønderhald Herreders Landboforening, for Foreningen af jydske Landboforeningers mejeriudvalg og for repræsentantskabet for Grenaa Handels- og Landbrugsbank samt medlem af repræsentantskabet for Landbygningernes alm. Brandforsikring fra 1895.

Carl Neergaard stillede forgæves op til Folketinget ved valget i 1898 i Hjørring Amts 3. valgkreds (Hjørringkredsen) mod venstremanden M.C. Jungersen. Han var i stedet medlem af Landstinget for 9. kreds fra 21. september 1898 og indtil sin død i 1901. Allerede 1896 havde han forgæves forsøgt at blive valgt til Landstinget ved et suppleringsvalg efter indenrigsminister H.P. Ingerslevs død, men ved det ordinære valg 1898 blev han valgt i samme kreds. Han tilhørte Højre, men fulgte ofte en frikonservativ linje.

Kilder 
 Victor Elberling, Rigsdagens Medlemmer gennem 100 Aar, bind 2, København: J.H. Schultz Forlag 1950, s. 72.

Eksterne henvisninger 

Godsejere fra Danmark
Riddere af Dannebrog
Folketingskandidater fra Højre (1881-1915)
Landstingsmedlemmer fra Højre (1881-1915)
Landstingsmedlemmer i 1890'erne
Landstingsmedlemmer i 1900'erne
Carl
Agronomer fra Danmark
Hofjægermestre fra Danmark
Studenter fra Horsens Statsskole
Rantzausgave

Rantzausgave er en herregård i Hvilsted Sogn, Hads Herred, Århus Amt. Den ligger ca. 15 km syd for Århus.

Den gamle hovedgård hed oprindeligt Kanne eller Kannegaard og kendes tilbage til 1300-tallet, hvor Karl von Kanne (født 1280 i Skåne, Sverige/Danmark og død 1340 på Kannegaard) grundlagde stedet. Karl von Kanne var søn af Amelung von Kanne (1242 i Lüdge-1330 i Skåne), som igen var søn af Bernhard 2. von Kanne. Slægtens stamfader var Heinrich von Kanne (født 1155) med domicil i Lüdge, Nordrhein-Westfalen, Tyskland. 

Efter Reformationen 1537 ejedes gården af brødrene Hans og Rasmus Mikkelsen, som hver besad en halvpart. Sammen førte de en lang og voldsom strid mod slægtninge, som var selvejerbønder i landsbyen Balle, om hvor skellet mellem ejendommene gik. 

Senere kom gården under Kronen, men Svenskekrigene hærgede siden landet, og således også Kanne, der led samme skæbne. Kongen gav i 1661 bevilling til at enken efter en kaptajn Bødtker fik lov til at anvende gården. Senere i 1600-tallet skiftede gården ejer nogle gange og i 1695 fik ejeren, admiral Jens Rodsteen ophøjet stedet til en adelig sædegård. Ved hans død i 1707 havde godset nået en størrelse af 250 tdr. hartkorn.

Gården gik dernæst i arv til oberst Frederik Christian Rantzau på Rodstenseje. Ved giftermål med Rantzaufamilien i 1767 overgik gården til ritmester, stiftamtmand og gehejmekonferensråd Ditlev Pentz. Formentlig på grund af hustruens baggrund i Rantzau-familien fik Pentz i 1768 bevilling til at forandre herregårdens navn til det nuværende: Rantzausgave.

Herregården skiftede ejere adskillige gange i 1800-tallet. Den hørte under under Henrik Møller, den senere ejer af Nissumgård, og senere i århundredet havde den fælles ejer med Åkær, C.P.S. Neergaard. Neergård opførte en ny hovedbygning i 1873, men solgte i 1909 Rantzausgave til H.S. Tingleff, som det følgende år solgte til Odder og Omegns Udstykningsforening. Foreningen udstykkede 20 husmandsbrug og frasolgte efterfølgende hovedparcellen med resterne af gården, der var brændt ned samme år.

Hovedbygningen fra 1873 fremstår som et enetages gulpudset stuehus. Oprindeligt var bygningen forsynet med kamtakker og taget var udført som helvalm og tækket med skifer, men efter branden blev den genopført som halvvalm, taget dækket med tegl og bygningen reduceret med et fag i hver ende.

I dag ejes Rantzausgave af Claus Wiese fra Sophienlund i Gjesing. Gårdens tidligere kornmagasin er med støtte fra Realdania blevet konverteret til kontorlokaler og huser et konsulentfirma.

Kilder 
 PDF om Rantzausgave 

Herregårde i Århus Amt
Herregårde i Aarhus Kommune
Gustaf von Düben

Gustaf Wilhelm Johan von Düben (født 25. maj 1822, død 14. juli 1892) var en svensk friherre og læge.

von Düben blev student i Lund 1837, Dr. phil. 1844, tog 1851 kirurgisk embedseksamen ved det Karolinske Institut og promoveredes 1855 i Upsala til doktor i medicin. 1846-55 var han bibliotekar og sekretær ved det Karolinske Institut. 1855-58 beklædte han den nyoprettede lærerpost i patologisk anatomi ved samme institut og var 1858-87 professor i dette fag. 1858-60 var han det svenske lægeselskabs sekretær og redaktør af dets tidsskrift Hygiea.

1860-71 var von Düben inspektør ved det Karolinske Institut. I egenskab af professor i anatomi ved den nævnte læreanstalt underviste han 1861-68 i maleranatomi ved Akademiet for de frie kunster. 1861-75 var han lærer i fysiologi og sundhedslære ved det højere lærerindeseminarium og 1862-66 intendant ved Medevi kuranstalt.

von Düben har foretaget flere udenlandsrejser, blandt andet 1844-46 i naturvidenskabeligt øjemed til Kap, østkysten af Afrika, Ostindien og Kina, ligesom han for  at foretage medicinske studier har besøgt den største del af Europa og 1868 og 1871 i etnografiske øjemed berejst svenske Lappmarken.

Af hans abejder skal nævnes: Homæopathiens hufvudläror (1855), Föreläsningar i patologisk anatomi (1857), Kurs i anatomi, fysiologi,  helsolära och fysisk uppfostran, föredragen vid Seminarium för bildande af lärarinnor (1864) og de etnografiske arbejder Lappland och lapparne (1872), et rigt illustreret, lige så grundigt som underholdende værk, samt Forskningarna i Central-Afrika (1878).

Kilder

Eksterne henvisninger 
 

Anatomer fra Sverige
Friherrer fra Sverige
Ansatte ved Karolinska Institutet
Salmonsens
Pee Wee Ellis

Alfred "Pee Wee" Ellis (født 21. april 1941, død 24. september 2021) var en amerikansk musiker, der var en af hovedpersonerne i funkrevolutionen, der fandt sted i midten af tresserne. Han skrev og arrangerede bl.a. flere af James Brown-klassikerne som Cold Sweat, Mother Popcorn og Say it loud, I'm Black I'm proud.

Allerede mens Ellis gik i skole, begyndte han at spille på professionelt niveau. Da hans familie flyttede til New York i 1955, begyndte han at samarbejde med sine skolekammerater, som bl.a. var Chuck Mangione og Ron Carter. Samtidig fik han undervisning af stjernen Sonny Rollins.

Efter at have færdiggjort skolen, flyttede Ellis tilbage til Florida, hvor han startede sit eget soulband Dynamics Incorporated. I den sammenhæng udviklede han sine stærke talenter som komponist og arrangør – specielt for hornsektioner.

Ellis blev inviteret til at spille med Sunny Payne Trio i New York, indtil han i 1965 blev tilbudt at komme med i The James Brown Revue. Da Nat Jones stoppede i Browns orkester i 1967, blev Ellis udnævnt til bandleder, og kom til at påvirke funkstjernens lyd.

Da han stoppede hos James Brown i 1969 blev han eftertragtet i forskellige bands, og arbejdede sammen med navne som Esther Phillips, George Benson og Hank Crawford. I 1976 kom han endelig med sit første solo album Home In The Country.

I slutningen af 70'erne flyttede han til San Francisco, og startede et fusionsband med saxofonisten Dave Liebman. Pee Wee Ellis arbejdede senere sammen med navne som Fred Wesley, Maceo Parker og ikke mindst Nordirske Van Morrison.

Diskografi

Albums 
 1976: Home In The Country
 1992: Blue Mission 
 1995: Yellin Blue
 2002: And Funky

Referencer 

Fra DR's Musikleksikon
Jazzmusikere fra USA
De unge mødre

De unge mødre er en dansk tv-reportageserie, der havde premiere den 21. september 2005 på TV Danmark. Serien følger en række kvinder, som bliver mødre i en ung alder.

De unge mødre er blevet lavet i 34 sæsoner med over 600 afsnit, hvilket gør den til Danmarks længst kørende reportageserie. Den 18. april 2017 rullede afsnit nummer 500 over skærmen. Programmet havde i lang tid 150.000 seere per afsnit. 
I oktober 2022 blev det offentliggjort, at sæson 34 også bliver den sidste af “De unge mødre”. Derfor slutter “De unge mødre” efter 17 år med 34 sæsoner over 600 afsnit og mere end 80 medvirkende mødre.

Referencer

Eksterne henvisninger 
De unge mødre  på Kanal 4s hjemmeside

Programmer på SBS TV
Dokumentarserier fra Danmark
Danske tv-serier fra 2000'erne
Danske tv-serier fra 2010'erne
TvDanmark
EPMD

EPMD er en amerikansk hip hop gruppe fra Brentwood, New York.  Den blev  dannet i 1987 af Erick Sermon og Parrish Smith. Gruppenavnet var en forkortelse af udsagnet 'Erick and Parrish Making Dollars'. Og det handlede en del om dollars og god forretningssans, hvilket blev illustreret via gruppens albumtitler, der alle har haft ordet 'business' inkorporeret.

Gruppen debuterede med singlen 'It's My Thing', der var forløber for klassikeren 'Strictly Business' fra 1988. Dette album gik guld i USA, ikke mindst takket være titelnummeret og det Cameo-samplende crossover-hit 'You Gots To Chill'.

Efterfølgeren 'Unfinished Business' blev af visse anmeldere beskyldt for at ligge lidt for tæt på titlen. Det noget ustrukturerede udtryk var blevet rettet til på det tredje album 'Business As Usual', der med numre som 'Rampage', 'Manslaughter' og 'Brothers On My Jock' etablerede EPMD som stjerner i hiphop-undergrunden.

På 'Business Never Personal' fra 1992 var der optrædener af hele slænget Hit Squad, der udover EPMD bestod af både Redman, K-Solo og den tungeflippende duo Das EFX. Alle navne der kan takke EPMD for deres karrierer.

I 1993 gik gruppen i opløsning, hvorefter både Erick Sermon og Parrish Smith med jævn succes har forsøgt sig med solokarrierer. I 1997 blev EPMD gendannet, hvorefter de har udsendt 'Back In Business' og senest farvel-albummet 'Out Of Business' i 1999.

I 2006 blev EPMD for en tid gendannet i forbindelse med en større turne, der også inkluderede Danmark.

Diskografi

Albums 
 1988: Strictly Business
 1989: Unfinished Business
 1990: Business As Usual
 1992: Business Never Personal
 1997: Back In Business
 1999: Out of Business

Referencer

Eksterne henvisninger 
 
 EPMD VH1 Web site 
 Biografi (på tysk) 

Fra DR's Musikleksikon
Hiphopgrupper fra USA
Eric B & Rakim

Eric B. & Rakim er en hiphopduo fra Long Island, New York, der består af Eric B. (født Eric Barrier) og MC Rakim (født William Michael Griffin Jr.). AllMusic skrev "under rappens såkaldte guldalder i slutningen af 80'erne var Eric B. & Rakim stort set universelt anerkendt som de bedste DJ/MC-gruppe inden for hiphop." Tom Terrell fra NPR kaldte dem "den mest indflydelsesrige DJ/MC-kombination i moderne popmusik," mens redaktører fra About.com rangerede dem som nummer 5 på deres liste over de 10 største hiphopduoer nogen sinde.

Diskografi

Albums 
 1987: Paid in Full
 1988: Follow the Leader (album)
 1990: Let the Rhythm Hit' Em
 1992: Don't Sweat the Technique

Referencer

Eksterne henvisninger 
 

Hiphopgrupper fra USA
Musikgrupper fra 1986
EX PMX

Peter Max-Jakobsen (født 1973) er en dansk electronica-/rock and roll-musiker, der optræder under kunstnernavnet EX PMX. Desuden arbejder han i forlængelse af musikken med computergrafik, maleri, installationskunst og interdisciplinære værker.

Max-Jakobsen har kunstnerisk uddannelse bag sig både i form af eksamen fra Det Kongelige Kunstakademi og det Kongelige Konservatorium i Haag, hvor han fra 2002 og tre år frem underviste på det interdisciplinære fakultet.

Musikproduktionen startede ved at sammensætte lydbidder fra bl.a. hjemmelavede musikinstrumenter. Foruden selv at producere musik, samarbejder han også i stor stil med andre musikere inden for electronica-genren.

Maleriet er kendetegnet ved transparente menneskeskikkelser tegnet op i streg. Ofte som i en bevægelse eller forskydning. Værkerne er bl.a. i samlingen på Vendsyssel Kunstmuseum

Diskografi 
 2004: Ugly Pussy
 2005: Scraphead Bi*recycled

Eksterne henvisninger 
 Hjemmeside 
 
 

Fra DR's Musikleksikon
Musikere fra Danmark
Kunstnere fra Danmark
The Ex

The Ex er en punkgruppe fra Holland, der har eksisteret siden 1979.

På de første udgivelser fra de tidlige 80'ere var lyden præget af en ren D.I.Y.-punklyd, der på senere udgivelser mere og mere er blevet blandet op med folk- og jazzelementer.

Diskografi 
Disturbing Domestic Peace (1980)
History Is What's Happening (1982)
Tumult (1983)
Blueprints for a Blackout (1984)
Pokkeherrie (1985)
1936, The Spanish Revolution (1986)
Too Many Cowboys (1987)
Hands Up! You're Free (1988)
Aural Guerrilla (1988)
Joggers and Smoggers (1989)
6 (1991)
Scrabbling at the Lock (1991)And the Weathermen Shrug Their Shoulders (1993)Instant (1995)Mudbird Shivers (1995)Starters Alternators (1998)Dizzy Spells (2001)Een Rondje Holland (2001)Turn (2004)Moa Anbessa (2006)Catch My Shoe (2011)Y'Anbessaw Tezeta (2012)Enormous Door (2013)The Ex at Bimhuis (2015)27 passports'' (2018)

Referencer 

Ex
Ex
Musikgrupper fra 1979
Cult

Cult A/S er et brand ejet af Royal Unibrew. Sortimentet består af energidrik og ciderprodukter med og uden alkohol. Brandets mest kendte og solgte drikke er CULT Shaker, Cult Raw Energy, Cult Energy, Cult Cola og Mokaï.

Cult blev grundlagt i 1998 af Brian Sørensen, som drev Crazy Daisy M/F Broen i Aarhus Havn. Han havde bemærket, at gæsterne blev trætte og gik hjem kl. 04. En sjettedel af omsætningen gik derfor tabt i den sidste time. Han satte sig for at udvikle en drinksmikser med koffein, som kunne få folk til at blive lidt længere på diskoteket. Cult Energy Activator var en realitet, og siden er den blevet til CULT Shaker, som indeholder vodka og i dag er Cult ejet af Royal Unibrew A/S, Faxe.

I april 2010 blev det offentliggjort, at Cult er markedsleder i ciderkategorien i Danmark. I andre sammenhænge er dog anført, at virksomhedens cider-produkter er efter hovedkonkurrenten Carlsberg.

Siden etableringen har Cult valgt at markedsføre sig selv via events og eventpiger. De ansætter selv deres egne såkaldte Cult-piger og benytter ikke de mange eventpigebureauer, der findes. Der er cirka mellem 80-100 Cult-piger ansat i hele Danmark, og pigerne er typisk mellem 19 og 23 år. Cult opererer ofte på festivaler og til koncerter, hvor de fra deres egen bar sælger produkterne. Derudover besøger pigerne også barer og diskoteker, hvor de serverer drinks til gæsterne.

Historie 
Cult blev grundlagt i 1998 af Brian Sørensen, og produkterne blev dengang kørt ud til kunderne af Brian selv fra hans fars garage i Egå ved Aarhus. I 2000 skiftede produktet smag, som blev foretrukket i forhold til den gamle ved blindtest. Produktet blev i december 2008 relanceret til Cult RAW Energy.

I februar 2003 lancerede firmaet CULT SHAKER og i 2009 kom MOKAÏ på markedet. Sortimentet omfatter desuden CULT Cola, Modjo og SKÏNNY. I januar 2014 lancerede firmaet F**KING Kakao samt proteinvandet Vital Water.

I 2018 erhvervede Royal Unibrew hele firmaet, og hovedsædet blev lagt sammen med Ryal Unibrews i Faxe.

Marketing 
Cult markedsfører sig gennem reklamer, events, virale videoer og Facebook.

Fra og med 2013 sponsorerede firmaet cykelholdet Team Cult Energy, der kører på Kontinentaltouren. Holdet skiftede i januar 2015 navn til CULT Energy Pro Cycling.

Referencer

Eksterne henvisninger 
 Cult A/S , Proff.dk

Læskedrikvirksomheder i Danmark
Etableret i 1998
Alkoholproduktvirksomheder i Danmark
Cider
Alkopop
Energidrikke
Nic Fanciulli

Nicholas “Nic” Anthony Fanciulli (født 25. august 1979 i Kenya) er en engelsk musiker og DJ.

Meget er der sket siden Nic Fanciulli i teenageårene så (strobe)-lyset og efterfølgende besluttede at tage dj-faget seriøst. Han steg hurtigt i graderne, og har i dette årtusinde været resident-dj på nogle af Englands hotteste klubber.

Derudover har han som en del af Skylark og Buick Projects (sammen med Andy Chatterly) remixet for bl.a. Kylie Minogue, Timo Mass og Underworld, men det er nok hans version af Tears For Fears' 'Shout', der huskes af flest.

I 2004 fik han æren af at lave et dj-mix til magasinet Mixmags prestigefyldte 'Live'-serie, der tidligere har haft navne som Moby, Laurent Garnier og førnævnte Carl Cox til at byde ind.

Året efter blev han også medlem i Renaissance-klubben og udsendte en dobbelt-cd, der viste hans store spændvidde som klub/live-dj.

Derudover optræder Nic Fanciulli også som fast dj på BBC's radioflade.

Diskografi

Albums 
 2005: Renaissance Presents Nic Fanciulli

Referencer

Eksterne henvisninger 

Fra DR's Musikleksikon
Musikere fra England
Dj's fra England
Chuck Fenda

Chuck Fenda (15. juni 1972, Brooklyn, New York) er et af de mest fremtrædende navne på den jamaicanske reggaescene i disse år. Hans varemærke er de tankevækkende og dybtfølte tekster, der med The Almighty som backup, taler direkte ud til folket – det er med andre ord ikke nogen tilfældighed, at han stolt bærer kælenavnet Poor People Defanda.

I sine unge år pendlede han fast mellem New York og Kingston, Jamaica, hvor han udviklede sine dj-evner.

I 1996 udsendte han sin første single Jah It's All About You, der blev et mindre hit i det caribiske område. Man skulle dog to år frem, før rastafarien ramte jackpot. Navnet på singlen var Bada Bada, der blev så populær, at den endda lagde navn til en bestemt rytme.

Man skulle frem til 2004, før Chuck Fenda udsendte sit første album. Det bar titlen Better Days og var rig på opbyggelige tekster omhandlede Gud, kvinder og verdens uretfærdigheder.

Diskografi

Album 
 2004: Better Days

Referencer 

Fra DR's Musikleksikon
Musikere fra USA
Five Corners Quintet

Five Corners Quintet er en finsk jazzgruppe der har specialiseret sig i postmoderne jazz – en progressiv og tempofyldt form for jazz inspireret af 60'ernes cool- og latinjazz.

Five Corners Quintet blev startet af Tuomas Kallio og Antti Eerikäinen (der begge udspringer af kollektivet Nuspirit Helsinki Collective), der oprindeligt kun ville lave et par singler med dette projekt. De hotteste club-dj's tog dog gruppen til sig og pludselig havde de solgt 12.000 skiver. De besluttede derfor at danne et band og lave en hel cd.

Cd'en så dagens lys i 2005, hvor de to med nogle af Finlands allerbedste jazzmusikere i ryggen udsendte albummet Chasin' The Jazz Gone By. Dette album bestod af lige dele elektronik og håndspillede instrumenter og bød på superenergisk nu-jazz, der stærkt inspireret af soul, cool- og latinjazz, hovedsageligt skelede til dansegulvet.

Diskografi

Albums 
 2005: Chasin' the Jazz Gone By
 2008: Hot Corner

Referencer

Eksterne henvisninger 
 Five Corners Quintet  – Officiel website
 Five Corners Quintet  på Myspace.com
 Five Corners Quintet på Youtube.com

Jazzorkestre
Musikgrupper fra Finland
Fra DR's Musikleksikon
Musikgrupper fra 2003
Floetry

De to britiske kvinder, Marsha Ambrosius (the Songstress) og Natalie Stewart (the Floacist), i Floetry skulle egentlig have været professionelle basketballspillere, men talenterne på mikrofonen var endnu større, end de var under kurven.  De tog derfor flyet til USA og blev venner med bl.a. Dj Jazzy Jeff (ham der er makker med Will Smith / Fresh Prince) og skrev numre for navne som Michael Jackson og Jill Scott.  Den dynamiske neo-soul-duo kan dog også selv.  Især debutalbummet Floetic fra 2002, fik de store roser frem hos anmelderne.

Først var sangerinden Marsha Ambrosius (the Songstress) og spoken word-rapperen Natalie Stewart (the Floacist) konkurrenter under basketballkurven, men siden gik de hen og blev venner. Det var dog først da Stewarts gruppe 3 Plus 1 gik i opløsning, at de to piger besluttede at danne Floetry.

Derefter gik det slag i slag. De begyndte at skrive sange og optræde rundt omkring i England, men ambitionerne rakte videre. De tog derfor flyet til USA, først Atlanta og dernæst Philadelphia, hvor de endte i kløerne på Dj Jazzy Jeff, der skaffede dem sangskriverjobs for bl.a. Michael Jackson, Jill Scott og Bilal.

De ville dog også selv, og takket være Jazzy Jeff fik de en pladekontrakt og udsendte i 2002 debuten Floetic, der blev rost i pressen, og skaffede neo-soul-pigerne en del priser.

I 2005 udsendte gruppen albummet Flo'Ology.

Diskografi

Albums 
 2002: Floetic
 2005: Flo'Ology

Referencer 

Fra DR's Musikleksikon
Musikgrupper fra England
ØB

ØB henviser til flere artikler:

Sportsklubber:
 Østerbros Boldklub – en tidl. fodboldklub i København.
 Østre Boldklub – en fodboldklub i Odense.
 Østerlars Boldklub – en fodboldklub på Bornholm.
 Boldklubben af 1932, Øster Sundby – en fodboldklub i Nordjylland.
 Ølstykke Boldklub (ØB 90) – en fodboldklub på Sjælland.
 Ørslev-Bjerge Idrætsforening – en idrætsforening på Sjælland.

Andre:
 Østre Borgerdyd Gymnasium – et gymnasium i København.
 Østbirk Bygningsindustri
Kota Bharu

Kota Bharu (eller Kota Baharu, jawi:كوت بهارو) er en by i det nordøstlige Malaysia, som er den administrative hovedby i delstaten Kelantan. Befolkningstallet var 251.801 ved folketællingen i 2000. Byen er også hovedby i et distrikt (jajahan) af samme navn som byen. Navnet betyder 'ny stad' eller 'nyt slot/fort' på malajisk. Kota Bharu ligger på den nordøstlige side af Malakkahalvøen og ligger nær Kelantanflodens munding på koordinaterne. 

Byen ligger tæt ved den thailandske grænse og rummer mange moskeer. Værd at nævne er også, at der mange forskellige museer og unik arkitektur i det gamle kongepalads (som stadig bebos af sultanen og sultanaen, og er privat område) og de tidligere kongelige bygninger (som er åbne for besøgende) i byens centrum.

Ti kilometer fra Kota Bharu ligger stedet, hvor den japanske invasion af Malakkahalvøen blev indledt under 2. verdenskrig. Invasionen førte til sidst til den britiske kapitulation efter slaget om Singapore.

Galleri

Referencer 

Byer i Malaysia
Gang of Four

Historien om Gang of Four starter i 1974-75 i Sevenoaks, Kent, hvor Andy Gill (guitar) og Jon King (vokal) dannede bandet The Bourgeois Brothers.

The Bourgeois Brothers blev til Gang of Four, da Gill og King med et års mellemrum blev optaget på Leeds University, hvor de studerede Fine Arts og mødte Hugo Burnham (trommer) og Dave Allen (bas).

The Gang of Four var nogenlunde samtidige med andre Leeds-navne som The Mekons, Scritti Politti, Fad Gadget og et par år forud for Soft Cell og The Sisters of Mercy.

De spillede deres første koncert som opvarmningsnavn for The Buzzcocks i november 1977 og skrev året efter kontrakt med det lille, smarte DIY-label Fast Products fra Edinburg. Her blev de kolleger med navne som The Human League og The Mekons.

Året efter skrev de kontrakt med EMI, der i oktober 1979 udsendte gruppens debutalbum Entertainment!. Med sin stramme, hakkende punk-funk blev pladen en stor kritikersucces. På toeren, 'Solid Gold', som udkom i 1981 forsøgte gruppen at tilpasse sig en lidt mere publikumsvenlig lyd.

På den efterfølgende USA-turné forlod Dave Allen gruppen pga. kokain-problemer. Allen, der siden dannede gruppen Shriekback, blev afløst af Sara Lee, som medvirkede på de super-polerede Songs of the Free (1982) og Hard (1983).

I 1983 blev Burnham fyret og året efter gik gruppen i opløsning. Den blev dog gendannet 1991 af King og Gill, der i 90'erne indspillede to elektronisk-orienterede album under navnet Gang of Four.

Gill har de sidste mange år ernæret sig som producer, bl.a. for Red Hot Chili Peppers og han stod også bag INXS-sangeren Michael Hutchence's posthumt udsendte solo-album.

Såvel King som Allen er i dag ansat i IT-branchen. Allen bor i Portland, Orgeon. Burnham, der bl.a. har spillet trommer for Samatha Fox og fungeret som A&R-mand i pladebranchen, er også flyttet til USA, hvor han nu underviser i Boston.

Diskografi

Albums 
 1979: Entertainment!
 1981: Solid Gold
 1982: Songs of the Free
 1983: Hard
 1984: At the Palace, live album
 1991: Mall
 1995: Shrinkwrapped
 2005: Return the Gift
 2011: Content
 2015: What Happens Next

Referencer 

Fra DR's Musikleksikon
Rockgrupper fra Storbritannien